A l'empara de les competències normatives de la Generalitat de Catalunya assumides en el marc de la Llei 14/1996, de 30 de desembre, de cessió de tributs de l'Estat a les comunitats autònomes i de mesures fiscals complementàries, l'apartat 2 de l'article 32 de la Llei 25/1998, de 31 de desembre, de mesures administratives, fiscals i d'adaptació a l'euro, ha establert un tipus reduït en l'impost sobre transmissions patrimonials i actes jurídics documentats per a les transmissions d'habitatges i llurs annexos a favor de les empreses immobiliàries.
D'acord amb l'article esmentat, l'aplicació del tipus impositiu del 2 per 100 és provisional, condicionada a la transmissió posterior de l'habitatge dins el termini màxim de dos anys des de la seva adquisició.
Quant als requisits d'aplicació provisional i definitiva del tipus reduït, la Llei remet al Reglament l'establiment dels seus mitjans de justificació.
Per tot això, i vist el dictamen preceptiu de la Comissió Jurídica Assessora, a proposta del conseller d'Economia i Finances i d'acord amb el Govern,
S'aprova el Reglament de desplegament de l'article 32 de la Llei 25/1998, de 31 de desembre, de mesures administratives, fiscals i d'adaptació a l'euro, el text del qual s'insereix a l'annex.
Aquest Decret entrarà en vigor l'endemà de la data de la seva publicació al Diari Oficial de la Generalitat de Catalunya, si bé produirà efectes des de l'1 de gener de 1999.
Tipus impositiu de les transmissions d'habitatges a les empreses immobiliàries
La segona o ulterior transmissió d'un habitatge i els seus annexos a una empresa a la qual siguin d'aplicació les normes d'adaptació del Pla general de comptabilitat del sector immobiliari, i sempre que incorporin dit habitatge al seu actiu circulant, tributa al tipus impositiu del 2 per 100.
L'aplicació d'aquest tipus impositiu reduït és provisional i, per elevar-se a definitiva, el subjecte passiu ha de justificar la venda posterior de la finca dins el termini dels 2 anys següents a la seva adquisició.
Són empreses a les quals són d'aplicació les normes d'adaptació del Pla general de comptabilitat del sector immobiliari, conforme a la normativa vigent, les que actuen sobre béns immobles, transformant-los per a millorar llurs característiques i capacitats físiques i oferir-los en el mercat per a la satisfacció d'allotjament i sustentació d'activitats de la societat.
El tipus reduït a què fa referència l'article 1 d'aquest Reglament només és aplicable respecte de les transmissions de béns immobles destinats a l'habitatge, inclosos els seus annexos, tals com els aparcaments i trasters, i sempre que es transmetin conjuntament amb aquest.
Queden excloses de l'aplicació del tipus reduït les transmissions patrimonials oneroses de locals comercials, d'oficines i de qualsevol altre tipus d'immoble no inclòs en l'apartat 1 d'aquest article.
Autoliquidació i justificació dels requisits
L'escriptura pública que documenti la transmissió ha d'expressar la voluntat del subjecte passiu de destinar l'habitatge adquirit a la seva venda posterior.
Juntament amb l'imprès d'autoliquidació degudament emplenat i la còpia de l'escriptura pública que documenti la transmissió, el subjecte passiu ha d'acreditar la seva naturalesa d'empresa promotora immobiliària conforme a la definició continguda en l'article 2 d'aquest Reglament.
A tal efecte, ha de justificar la seva classificació en els núm. 70.1 o 70.2 de la Classificació Nacional d'Activitats Econòmiques.
Liquidació caucional i afecció registral
De conformitat amb l'article 5.2 del Reial decret legislatiu 1/1993, de 24 de setembre, pel qual s'aprova el text refós de la Llei de l'impost sobre transmissions patrimonials i actes jurídics documentats, l'oficina liquidadora ha de practicar liquidació caucional per l'import total de la liquidació que correspondria en el cas que no fos aplicable el tipus reduït del 2 per 100.
Els registradors de la propietat immobiliària han de fer constar per nota marginal l'afecció dels béns transmesos al pagament de l'import de la liquidació caucional practicada.
Transcorregut el termini de dos anys des de la data d'adquisició de l'habitatge sense haver procedit a la seva venda, el subjecte passiu ha de practicar autoliquidació complementària de l'impost en concepte de transmissió patrimonial onerosa amb aplicació del tipus impositiu del 5 per 100 sobre la base imposable declarada –o, si s'escau, la comprovada per l'Administració– i amb aplicació dels corresponents interessos de demora.
El termini de presentació d'aquesta autoliquidació complementària és de 30 dies hàbils a comptar des de la data final de venciment del termini de dos anys assenyalat en el paràgraf anterior.